ตลาดหุ้นเอเชียผันผวน หลังเฟดส่งสัญญาณขึ้นดอกเบี้ยเดือนธ.ค.นี้
ตลาดหุ้นเอเชียผันผวนเช้านี้ หลังเฟดส่งสัญญาณขึ้นดอกเบี้ยเดือนธ.ค.
23 พ.ย. 2560

ผู้สื่อข่าวรายงานว่า ตลาดหุ้นเอเชียเคลื่อนไหวอย่างผันผวนในช่วงเช้าวันนี้ หลังจากรายงานการประชุมของธนาคารกลางสหรัฐ (เฟด) ประจำวันที่ 31 ต.ค.-1 พ.ย.60 ระบุว่า กรรมการเฟดส่วนใหญ่สนับสนุนให้มีการปรับขึ้นอัตราดอกเบี้ยในเดือนธ.ค.
โดยดัชนี SSE Composite ตลาดหุ้นจีนเปิดวันนี้ที่ 3,425.01 จุด ลดลง 5.45 จุด, -0.16% ดัชนี HSI ตลาดหุ้นฮ่องกงเปิดวันนี้ที่ 30,033.18 จุด เพิ่มขึ้น 29.69 จุด, +0.10% ดัชนี TAIEX ตลาดหุ้นไต้หวันเปิดวันนี้ที่ 10,837.61 จุด เพิ่มขึ้น 15.02 จุด, +0.14% ดัชนี KOSPI ตลาดหุ้นเกาหลีใต้เปิดวันนี้ที่ 2,542.34 จุด เพิ่มขึ้น 1.83 จุด, +0.07% ดัชนี FTSE STI ตลาดหุ้นสิงคโปร์เปิดวันนี้ที่ 3,439.04 จุด เพิ่มขึ้น 9.02 จุด, +0.26% ดัชนี FBMKLCI ตลาดหุ้นมาเลเซียเปิดวันนี้ที่ 1,723.42 จุด ลดลง 0.12 จุด, -0.01%
*ส่วนตลาดหุ้นญี่ปุ่นปิดทำการวันนี้เนื่องในวันขอบคุณผู้ใช้แรงงาน
ทั้งนี้รายงานการประชุมของเฟดระบุว่า กรรมการเฟดส่วนใหญ่มองว่า การปรับขึ้นอัตราดอกเบี้ยระยะสั้น (federal funds rate) ครั้งต่อไปในเดือนธ.ค.นั้น ถือเป็นเรื่องที่เหมาะสม หากข้อมูลที่เฟดได้รับมานั้นบ่งชี้ว่า แนวโน้มเศรษฐกิจในระยะกลางยังคงไม่เปลี่ยนแปลง โดยกรรมการเฟดเชื่อว่า การใช้จ่ายของผู้บริโภคและภาคเอกชนจะยังคงเป็นแรงขับเคลื่อนเศรษฐกิจให้เติบโตในระยะใกล้นี้ พร้อมระบุว่า ตลาดแรงงานยังคงมีความแข็งแกร่ง แม้ได้รับผลกระทบในระดับหนึ่งจากพายุเฮอร์ริเคน
อย่างไรก็ตาม มีกรรมการเฟดบางส่วนให้แสดงความกังวลเกี่ยวกับภาวะเงินเฟ้อที่ยังคงอยู่ในระดับต่ำ พร้อมกับแนะนำให้เฟดดำเนินนโยบายคุมเข้มทางการเงินอย่างค่อยเป็นค่อยไป ขณะที่กรรมการเฟดอีกส่วนหนึ่งมองว่า การประวิงเวลานานเกินไปในการใช้นโยบายคุมเข้มทางการเงิน หรือถอนนโยบายผ่อนคลายทางการเงินช้าเกินไป อาจจะสร้างความเสี่ยงต่อเสถียรภาพทางการเงินภายในประเทศ
โดยนักลงทุนจับตาข้อมูลเศรษฐกิจที่สำคัญของสหรัฐในสัปดาห์นี้ ซึ่งได้แก่ ดัชนีผู้จัดการฝ่ายจัดซื้อ (PMI) ภาคบริการเบื้องต้นเดือนพ.ย.จากมาร์กิต, ดัชนีผู้จัดการฝ่ายจัดซื้อ (PMI) ภาคการผลิตเบื้องต้นเดือนพ.ย.จากมาร์กิต